Mitte massiline pime vooluga kaasaminek, vaid ärkamine ning seondumine idees  isikliku valgustatuse läbi on vennastekoguduslik meetod, mis oli Lõuna-Eestis juba enam kui saja aasta jooksul paikkonniti muutnud talupoegade mentaliteeti ja pannud neid tegema kannapöördeid suhtumises kõige baasilisematesse tõekspidamistesse nii ühiskondlikus kui isiklikus elus ja religioossuses. Sarnane hernhuutlik veenmise paine kumab läbi ka Hurda pöördumistes Eesti vendade poole (vrd kasvõi kõned I Üldlaulupeol - Hurt 1989b, või "Vanemuise" maja avamisel - 1989f). Kuigi ajastuliselt uueaegne, on see  samas meetodi poolest sektantlik, vastuseisva inertsi meres teed otsiv pühendunud julgetele ja uutmoodi mõelda suutvatele inimestele suunatud sõnum. Uus eestlus pidi olema vaba vanadest mallidest ja väikerahva mobiilsus, mitte ainult asine, vaid ka vaimline, pidi olema selle pandiks.